
MESENCHYMÁLIS TULAJDONSÁGÚ ŐSSEJTEK IMMUNSZUPPRESSZÍV

HATÁSÁNAK VIZSGÁLATA MONOCITA-EREDETŰ DENDRITIKUS SEJTEKBEN

Összefoglaló (absztrakt): 
A dendritikus sejtek (DC) kiemelkedő szerepet játszanak az immunrendszer mozgósításában, a természetes és szerzett védelemi rendszerek összehangolt működésének irányításában. Irodalmi adatokból ismert, hogy a csontvelői eredetű humán mesenchymális őssejtek (MSC) hatékonyan gátolják a gyulladást keltő tulajdonságú monocita eredetű DC-ek (moDC) funkcióit, így az immunszupressziót célzó sejtterápiás eljárások ígéretes komponensei lehetnek. A MSC-ek csontvelőből izolálható mennyisége korlátozott, így jelenleg is számos munkacsoport dolgozik a különböző eredetű MSC jellegekkel bíró sejtvonalak alkalmazási lehetőségeinek optimalizálásán. Korábbi kutatási eredményeink során igazoltuk, hogy a mesenchymális sztóma-szerű sejtek (MSCl) az MSC-hez hasonló fenotípussal rendelkeznek és azokhoz hasonló gátló hatást fejtenek ki a moDC-ek funkcióira. Eredményeink azt igazolták, hogy a gátló hatás csak a moDC és MSCl sejtek közvetlen kapcsolata révén valósulhat meg. Jelenlegi munkánkban az MSCl sejtek hatásának tartósságát vizsgáltuk, 5 napon át kevert MSCl-moDC kultúrában nevelt, majd izolált moDC-eken. Flow citometriás méréssel kimutattuk, hogy a citokin koktéllal történő aktiválás hatására a moDC-ek felszínén fokozódik a CD83 aktivációs marker expressziója, de a molekula sejtfelszíni megjelenése MSCl sejtek jelenlétében, valamint a sejtek szétválasztását követően is gátlódik. Hasonló jelenséget figyeltünk meg a lipid/glikolipidek felismerésre képes CD1a receptor esetében is. Az aktivált moDC-ek felülúszó mintáiban ELISA módszer segítségével mértük az IL-8 kemokin, és az immunszupresszív hatású IL-10 citokin koncentrációját. Eredményeink szerint a kevert kultúra felülúszójában az IL-8 és az ÍL-10 koncentrációja magasabb volt, mint az aktivált moDC-ek felülúszójában. Szétválasztást követően a különállóan tenyésztett moDC-ek IL-8 szekréciója fokozódott, ezzel ellentétben az IL-10 citokin termelődése csökkent. Az MSCl sejtek jelenléte gátolta az aktivált moDC-ek IFN-γ szekrécióját, míg a kevert kultúrából izolált, majd tovább tenyésztett moDC-ek IFN-γ termelése a szétválasztást követően fokozódott. Eredményeink alapján feltételezhető, hogy az MSCl sejtek tartóst hatást fejtenek ki a moDC-ekre. A továbbiakban ezt a jelenséget kívánjuk részletesen vizsgálni, követve az immunszupresszív hatás kinetikáját és, hogy az MSCI sejtek képesek-e szabályozni a moDC-ek fagocitózisát.  Reményeink szerint kutatásainkkal hozzájárulunk egy új potenciális MSC modell sejtvonal részletes megismeréséhez.
Témavezető:

Dr. Rajnavölgyi Éva, Bacskai Ildikó
